## La Comunitat Valenciana, Galícia, Aragó i Andalusia sol·liciten al ministre de l'Interior una reunió urgent per a tractar l'augment d'efectius en les unitats policials autonòmiques

*** Advertixen que la falta de policies té un impacte negatiu en servicis com la protecció de menors, la competència en el control del joc, la protecció del medi ambient, la lluita contra els incendis i la protecció de víctimes de violència sobre la dona
* El 21 de setembre passat, la consellera de Justícia i Interior de la CV va denunciar en les Corts que “el conveni marc entre la Generalitat i el Ministeri de l'Interior havia vençut en 2022 i el Govern del Botànic no havia fet res per renovar-lo”**

La Comunitat Valenciana, Aragó, Galícia i Andalusia han remés una carta conjunta al ministre de l’Interior, Fernando Grande-Marlaska, sol·licitant una reunió d’urgència de caràcter presencial amb els consellers responsables d’estes competències en les quatre comunitats autònomes.

L’objectiu de la reunió és abordar l’augment d’efectius en les unitats de la Policia Nacional adscrites a cada una d’estes comunitats autònomes.

La carta l’han signat la consellera de Justícia i Interior, Elisa Núñez; el vicepresident primer i conseller de Presidència, Justícia i Esports de la Xunta de Galícia, Diego Calvo; la consellera de Presidència, Interior i Cultura del Govern d’Aragó, Tomasa Hernández, i el conseller de Presidència, Interior, Diàleg Social i Simplificació Administrativa de la Junta d’Andalusia, Antonio Sanz.

Els consellers autonòmics assenyalen que “és una urgent necessitat” que les unitats policials de les comunitats autònomes, que complementen el treball de la Policia Nacional i la Guàrdia Civil, als qui descarreguen de tasques que han anat assumint, “compten amb una dotació suficient d’efectius”.

En este sentit, advertixen que la falta de policies “pot tindre un impacte negatiu en servicis que les nostres unitats presten a la ciutadania, tan importants com la protecció de víctimes de violència sobre la dona, menors, competència en el control del joc i protecció del medi ambient i lluita contra els incendis forestals, que, tan negativament, estan afectant els nostres recursos naturals i el medi ambient”.

També destaquen que “la falta de presència policial pot portar a un augment de la delinqüència i la sensació d’inseguretat en la població”.

Per això, els consellers assenyalen que “és important que les autoritats prenguem mesures per a garantir una quantitat adequada d’unitats policials en les àrees que ho necessiten, perquè, a més, es compromet molt seriosament no només el ple exercici de les seues funcions, sinó també la necessària col·laboració i coordinació amb la resta dels cossos i forces de seguretat que operen en els nostres territoris, a més de veure minvats els servicis que necessiten i mereixen els nostres veïns”.

**Situació de la Policia de la Generalitat**

Actualment la Unitat de la Policia Nacional adscrita a la Comunitat Valenciana compta amb 395 efectius, mentre que en 2013 comptava amb 476 agents.

La consellera de Justícia i Interior, Elisa Núñez, en la seua primera compareixença en les Corts Valencianes, el 21 de setembre, va informar que la Unitat de la Policia Nacional adscrita a la Generalitat comptava “amb molts menys agents dels necessaris i, per descomptat, molts menys dels 600 que va prometre el Govern del Botànic”.

En este sentit, va denunciar que “el conveni marc entre la Generalitat i el Ministeri de l’Interior estava vençut des de setembre de 2022 i l’anterior equip de la Conselleria no havia fet res per renovar-lo”.

Fecha: 15/12/2023